C 157/6
FI
Euroopan unionin virallinen lehti
3.5.2023
LAUSUNNOT
ALUEIDEN KOMITEA AK:N 153.
TÄYSISTUNTO, 8.2.2023–9.2.2023
Euroopan alueiden komitean lausunto aiheesta ”Edistyminen kestävän kehityksen tavoitteiden toteuttamisessa” (2023/C 157/02)
Esittelijä:
Ricardo RIO (PT, EPP), Bragan kaupunginjohtaja
EUROOPAN ALUEIDEN KOMITEA (AK)
1. korostaa alueiden ja kuntien sitoutumista kestävän kehityksen tavoitteisiin, jotka muodostavat yleismaailmallisen käsitteen oikeudenmukaisemman ja tasapuolisemman, osallistavamman, kestäväpohjaisemman sekä sopeutumis- ja selviytymiskykyisemmän maailman saavuttamiseksi, ja niiden merkitystä Euroopan kestävän elpymisen ja pitkän aikavälin kestävän kasvun kannalta.
2. tähdentää aktiivista rooliaan Euroopan tasolla kestävän kehityksen tavoitteiden alalla.
Tärkeänä askeleena oli viime vuonna kestävän kehityksen tavoitteiden saavuttamisesta vuoteen 2030 mennessä annettu AK:n lausunto, joka noudatteli neuvoston kesäkuussa 2021 antamia päätelmiä ja jonka jälkeen on toteutettava lisätoimia.
3. toteaa, että kestävän kehityksen Agenda 2030 -toimintaohjelman täytäntöönpano alkaa lähestyä puoliväliä, ja pitää kestävän kehityksen tavoitteita hyödyllisinä erityisesti politiikan johdonmukaisuuden ja osallistavuuden edistämiseksi hallinnon kaikilla tasoilla.
4. pitää valitettavana, että pandemia, Ukrainan sota, inflaation kiihtyminen, Euroopan energiakriisi ja muut viimeaikaiset tapahtumat ovat johtaneet siihen, että edistys kestävän kehityksen tavoitteiden toteuttamisessa on taantunut, ja on huolissaan ilmastonsuojelutoimien hiipumisesta ja erityisesti haavoittuvassa asemassa olevien väestöryhmien, maahan­ muuttajataustaisten ja pakolaisten köyhyysriskin kasvamisesta.
Komitea kannattaa kuitenkin edelleen sitä, että EU:ssa sekä kansallisella, alueellisella ja paikallisella tasolla keskitytään kestävän kehityksen tavoitteisiin kunkin tason toimivaltuuksien mukaisesti.
5. katsoo, että kaikki toimet ja aloitteet, joilla tähdätään kriisien ratkaisemiseen, voidaan nähdä myös mahdollisuutena edistää kestävän kehityksen tavoitteiden toteuttamista ja antaa sille uutta pontta.
6. toteaa, että kestävän kehityksen tavoitteet ovat mahdollisesti ainoa kokonaisvaltainen tulevaisuuden suunnitelma, jolla voitaisiin tasapainottaa sitä, että kaikilla tasoilla on runsaasti erilaisia kehyksiä – Pariisin sopimus, elpymis- ja palautumistukivälineen mukaiset kansalliset elpymis- ja palautumissuunnitelmat, biologista monimuotoisuutta koskeva yleissopimus, EU:n vihreän kehityksen ohjelma, uusi kaupunkeja koskeva toimintaohjelma jne.
Lisäksi komitea tähdentää kestävän kehityksen tavoitteiden kattavuutta ja yleismaailmallisuutta: ne koskevat tiedettä, taloutta, politiikkaa, kansalaisyhteiskuntaa ja kaikkia kansalaisia kaikilla hallintotasoilla.
7. kehottaa vahvistamaan EU:n sitoutumista ja laatimaan yleisen strategian kestävän kehityksen tavoitteiden toteuttamiseksi.
Komitea kiinnittää huomiota paikallis- ja alueviranomaisten rooliin ja resursseihin sekä siihen, että kansallisissa elpymis- ja palautumissuunnitelmissa ei valitettavasti viitata kestävän kehityksen tavoitteisiin eikä alueelliseen ulottuvuuteen.
8. korostaa, että Euroopassa yhä useammat kunnat ja alueet käyttävät kestävän kehityksen tavoitteita yleisen kasvu- tai elpymisstrategiansa tukena ja että tämä alueellinen ulottuvuus on sisällytettävä panokseen, jonka EU antaa syyskuussa 2023 järjestettävää kestävän kehityksen tavoitteita käsittelevää YK:n huippukokousta varten.
Komitea katsoo, että YK:n kestävän kehityksen tavoitteiden uusien toteuttamisstrategioiden olisi perustuttava alhaalta ylöspäin suuntautuvaan lähestymista­ paan, sillä paikallis- ja aluetasolla voidaan soveltaa osallistavampaa toimintamallia myös erilaisten paikallisten sidosryhmien osallistumisen suhteen.